РЕШЕНИЕ НА КОМИСИЯТА
от 25 юли 2007 година
за разрешаване на България и Румъния на дерогация от разпоредбите на Директива 1999/105/ЕО на Съвета относно търговията с горски репродуктивен материал във връзка с натрупаните запаси в периода между 1 януари 2003 г. и 31 декември 2006 г.
(нотифицирано под номер C(2007) 3541)
(2007/527/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално член 42 от него,
като има предвид, че:
(1)
Съгласно член 42 от Акта за присъединяване на България и Румъния Комисията може да приема преходни мерки, ако тези преходни мерки са необходими за улесняване на прехода от съществуващия в новите държави-членки режим към установения в резултат на прилагането на ветеринарните и фитосанитарни правила на Общността. Тези правила включват правилата относно търговията с горски репродуктивен материал.
(2)
Директива 1999/105/ЕО на Съвета от 22 декември 1999 г. относно търговията с горски репродуктивен материал (1) предвижда горският репродуктивен материал да може да се търгува само ако са изпълнени изискванията на член 6, параграфи 1 и 3, от директивата.
(3)
Директива 1999/105/ЕО предвижда търгуване до изчерпване на запасите от горски репродуктивен материал, натрупани преди 1 януари 2003 г.
(4)
България и Румъния са информирали Комисията и другите държави-членки за наличието на запаси от горски репродуктивен материал, произведен на тяхна територия в периода между 1 януари 2003 г. и 31 декември 2006 г. Търгуването с този материал няма да бъде позволено, освен ако не бъде разрешена дерогация от разпоредбите на Директива 1999/105/ЕО.
(5)
С оглед да се даде възможност на тези държави да търгуват със запасите от горски репродуктивен материал, произведен между 1 януари 2003 г. и 31 декември 2006 г., следва да им бъде разрешено да търгуват на своя територия, до 31 декември 2009 г., с репродуктивен материал, който е бил произведен през горепосочения период, в съответствие с разпоредбите на националното законодателство в сила към датата на производство.
(6)
Етикетите или придружаващата документация трябва да посочват, че с материала може да се търгува само в държавата-членка, в която е бил произведен.
(7)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 6, параграф 1 и член 6, параграф 3 от Директива 1999/105/ЕО на България и Румъния се разрешава да търгуват до 31 декември 2009 г. с горски репродуктивен материал, произведен на тяхна територия в периода между 1 януари 2003 г. и 31 декември 2006 г., който не е произведен в съответствие с разпоредбите на посочената директива, при положение че отговаря на разпоредбите на националното законодателство в сила към датата на производство.
Съответният горски репродуктивен материал се търгува единствено на територията на държавата-членка, в която е произведен.
Всеки етикет или документ, независимо официален или не, който е поставен върху горския репродуктивния материал или го придружава, посочва ясно, че материалът е предназначен изключително за продажба на територията на съответната държава-членка.
Член 2
Адресати на настоящото решение са държавите-членки.
Съставено в Брюксел на 25 юли 2007 година.